정조 13년
己酉十一月十九日辰時上御熙政堂朝講入侍時領事金鍾秀知事徐有隣特進官閔鍾顯尹師國參贊官李集斗侍讀官尹光顔檢討官李羲觀持平李儒修正言兪漢㝢假注書鄭馦記注官趙慶遠白慶楷以次進伏訖光顔俯伏讀大學傳四章至傳八章訖上講新受音仍命各陳文義光顔曰今日所進講諸章在大學十條目中皆是要切者而格致誠意二章尤爲緊關故先儒以格致爲夢覺關誠意爲人鬼關過此二關然後方能造得止至善境界矣大抵格致知也誠意以下行也以工夫次第言之則固先知後行然二者要當合一竝進非謂今日知而明日行也衆物之表裏精粗無不到而吾心之全體大用無不明此乃格致之極工也然若必待格致之已造極處然後方始誠意之工則豈有可成之理乎後儒或有以此致疑於補傳此眞未達一間之見也格致章則推言格致極處故直說到無不到無不明誠意章則推言誠意極處故直說到心廣體胖其義一也若謂無不到無不明然後方可以誠意則必心廣體胖然後方可以正心乎知行二者如輪翼之不可偏廢其工則一時竝進及其至也知行俱到極處此乃聖學之全功也帝王之學雖與韋布不同而此則無異矣殿下聖學高明睿知卓越其所造詣固非若臣愚淺所能測度而竊聞近來臣僚之陳勉者槪以爲殿下於知工夫已臻極處而於行工夫或有未盡宜全用力於行臣獨以爲不然夫知行相須故苟能眞知必能實踐儻於實踐上有所未盡則是其知亦非眞知也蓋知有許多般以讀書言之程子云少時解釋經義與今無異而讀之旣久但覺意味深長此乃孟子深造以道手舞足蹈之境界也以處事言之知不善之不可爲而猶爲之知善之當爲而猶不能爲者是皆不可謂能知也故先儒有烏喙之喩傷虎之說今殿下之博涉經傳洞曉名理知雖極於高明而竊恐於切己體驗上猶未有所得也然則豈可謂知之已盡而無事於講究乎昔在宣廟朝故相臣李浚慶疏言殿下於致知之工思過半矣先正臣李珥以其言爲失言此可見致知工夫之不可輕看也且伏念致知者非獨讀書而已必也精察理慾界分於此心酬酢之際使義理昭著善惡之萌纖毫莫遁此乃眞箇知工夫而行亦在是也此所謂合一也不可專以讀書爲知也如是則應事接物行政出治之際皆可以體驗而聖學日躋於崇廣矣惟殿下體念焉上曰好矣下番亦陳文義可也羲觀曰今日進講四五章大學工夫盡於是矣然第七第八兩章只言不能正心不能修身之病敗而不及於正之修之之工夫蓋大學工夫專在於第五第六二章設使心有不正身有不修則其所以正之修之者不可他求只在於致吾知誠吾意以祛其不正不修之病敗而已故耳蓋第五章爲明善之要第六章爲自修之首此固朱子之說而其工夫之通貫於正心修身者又如此則大學工夫實盡於此兩章矣夫明善屬乎知自修屬乎行知行二端必貴竝進而苟能眞知則自能實踐者實爲聖門相傳要訣則上番所奏誠得之矣然非知之艱行之惟艱雖以匹庶之學言之固或有明知其道理之如此而所以行之者有不能副其所知者臣竊覸殿下聖學卓越知行造詣固非如臣愚蒙所敢窺測而乃自向日以後非常過中之擧非止一再實非群下所嘗期望於聖明者試嘗細究則以殿下明睿之知必無不能審察於此等道理之理而乃反有此等擧措則知非艱而行惟艱者信乎有徵而眞知之學雖已造極實踐之工尤宜加勉者有如是矣伏願殿下繼自今凡於施措事爲之間是非可否必循睿識之所審知而服行之毋或以已知已明而小忽實踐之工焉上曰好矣領事亦陳文義也鍾秀曰毋自欺三字最爲緊切工夫雖匹庶之學必以慢過爲戒況帝王之學乎若有一毫慢過則便不是誠意故學者必用力於毋自欺三字而苟不眞知力行則這便是自欺也臣自胄筵侍講之日進講此書竊以誠意之工治平之效期望於殿下矣嗣服後幾年尙此寥寥伏願殿下益加省察焉上曰好矣特進官亦陳文義可也鍾顯曰臣學業鹵莽於文義上蒙無所知矣上曰今番臺臣皆抄啓文臣也亦陳文義可也儒修曰聽訟卽不過治民之一事然新民止善之要未嘗不在於故先儒云有訟可聽非新民之至善也無訟可聽方爲新民之至善也夫所謂無訟者却不在於善聽訟只在於意誠心正自然有以大服民志此豈非爲人上者所可體念處耶伏願殿下留意於此以爲新民止善之要焉上曰言甚好矣更陳補亡章義可也儒修曰補亡章格致之工筵臣已有奏白者臣別無可陳而大抵知之非艱行之惟艱我殿下生知之聖已於知字工夫做到極處更宜以踐行爲務焉上曰逐條奏義可也儒修曰大學之以毋自欺三字爲誠意之要者聖賢之意蓋微矣人或不誠其意則每有自欺之弊夫欺人之心則易於禁止而自欺之事則己所不覺者也若不十分省察則難透得這一關矣至於正心章則所謂閑居獨處之時者卽人所未知己所獨知之處也一念之萌善惡分於是萬事之發義利辦於此此所謂幾也而幾之一字至隱至微爲聖學工夫最初發軔處也竊伏見我殿下九重之內萬幾之暇必有獨處閑居之時每於此時而毋或放忽必敬必愼以之省察則善惡義利之分別取捨明的有條及其發用於政令事爲之間必多資益焉且修身章之莫知其子之惡其苗之碩者卽心有所偏之故也偏之爲害於心上工夫者如是亦足爲殿下座右之箴矣上曰所言皆好矣漢㝢曰有訟可聽非新民之至善無訟可聽然後方爲新民之至善爲天下國家者使民至於無訟則可謂至矣盡矣何憂天下之不平乎伏願殿下留神焉上曰好矣又陳文義可也漢㝢曰好善而推好色之心惡惡而推惡惡臭之心善善惡惡之心必如此然後可謂誠矣非特學者之工夫如此而已用人之道亦可反隅於此大抵大學一部不過好惡二字而其用之大至於國治天下平而其要在於用人伏願殿下深留聖意凡於取舍進退之間必審其幾焉上曰好矣上曰如惡惡臭如好好色終是可疑擧天下之事其可惡可好者何限而只擧臭色何也人之所好莫甚於生所惡莫甚於死而此皆不言是豈臭色之可惡可好甚於生死而然耶且惡惡臭則比好好色尤似輕歇何也光顔曰臣則謂此語本不必深看蓋此二事在人其或好或惡皆極眞切而無假飾觸目觸臭之際自然透發不待勉强不待較計誠好誠惡掩藏不得人之好善惡惡必須如此然後方可謂不自欺此章取喩之意但取其眞切無假一段境界而已初非擧天下可好可惡之物而揀取其最甚者也恐未必更就臭色二者較量其好惡之孰甚孰否而致疑於其間矣上曰領事之意何如鍾秀曰上番之言似精矣光顔曰臣有區區憂慨之忱欲因文義仰達矣俄者諸臣旣發言端故敢此繼陳竊惟向來非常之處分過中之辭敎實非所望於聖明者今則旣已還收日月之更臣竊欽仰固不敢追提已往之過擧而臣於其間未得待罪三司一效匡救之忱至今抑鬱且向來過擧雖已還收而殿下以臣子不敢聞之敎抑制群下强遏不可遏之論致使亂賊無所懲畏宗國益以澟綴言念及此不覺心寒日前賓筵所下辭敎臣雖未登筵親承而竊聞入侍諸臣皆惶怵震慄不能出一言而退今臣亦囁嚅不能畢所欲達而竊不意殿下之過擧一至於此也且臣俄以知工夫之必貴眞知已有所陳而今且以此事言之殿下之爲非常過中之擧也固已自知其爲非常過中矣此似乎能知而不能行然臣竊謂殿下猶未眞知而然也若果眞知其爲非常過中而不可行則豈復有此乎於此亦可見知行之合一矣殿下聖學貫徹凡於義理界分豈有未及透破之理而但爲一私字所蔽却故終不能洞悟而夬斷以致有無限過擧夫窮理之要無過於濯舊見來新意殿下儻能濯去舊蔽之私意而平心觀理則公私恩義之輕重大小自當有渙然而回悟者矣伏願深加留意焉上曰何必覶縷乎集斗曰講筵體重而持平李儒修方講之際誤掩冊子傳啓之前先出笏記有乖筵體不可無警推考何如上曰依爲之出擧條儒修曰臣姿性疎愚耳目重任自知不稱而柏府除旨忽下於入闕之時適當朝講遽登前席方講之際冊子誤掩傳啓之前笏記先露至有承宣請推之擧臣何敢晏然於臺次乎請命遞斥臣職上曰所失非細依啓出擧條集斗曰正言兪漢㝢合辭未啓之前徑先起伏有違臺體不可無警推考何如上曰依爲之出擧條上曰正言兪漢㝢從重推考事出榻敎漢㝢曰臣姿性庸愚言議巽軟本不合於淸朝耳目之任而薇垣除旨忽下於入闕之時召牌儼臨署經特除逃遁不得冒沒承膺而及登筵席醜拙畢露合辭未啓之前徑先起伏有違格例致勤問備臣何敢一刻晏然於臺次乎請命遞斥臣職上曰生疎所致勿辭亦勿退待出擧條漢㝢曰請大靜縣爲奴罪人金壽賢更令王府設鞫嚴問依律處斷條辭見上上曰不允漢㝢曰請爲奴罪人河翼龍亟命王府設鞫得情夬正王法條辭見上上曰不允漢㝢曰請金甲島爲奴罪人克觀古今島爲奴罪人克泰更令王府嚴鞫得情夬正王法條辭見上上曰不允漢㝢曰請恒善支屬亟命散配時謙兄弟竝投絶島以嚴隄防條辭見上上曰不允漢㝢曰請巨濟府絶島安置罪人朴宗集亟令王府拿鞫得情施以當律條辭見上上曰不允漢㝢曰請逆賊尙魯亟施孥戮之典條辭見上上曰不允漢㝢曰請逆臣承烈亟令王府夬正典刑條辭見上上曰不允漢㝢曰請驥顯設鞫嚴問期於得情夬正典刑條辭見上上曰不允漢㝢曰請翼魯亟令王府嚴鞫得情以正典刑條辭見上上曰不允漢㝢曰請龜顯設鞫嚴問期於得情條辭見上上曰不允漢㝢曰請大司諫尹尙東施以竄配之典條辭見上上曰不允漢㝢曰請物故罪人在簡諸子亟施絶島散配之典條辭見上上曰不允漢㝢曰正言張至冕以臣姿性疎愚淸朝言責自知不稱而昨承除旨暮膺召牌蓋爲懲討義急合啓體重也惟其當夜承批待曉出門只緣生疎而昨日詣臺今朝傳啓未諳其例故果然待開鑰卽出而乃者致承宣請推臣於是滿心愧恧不知容措以此情踵顧何可一刻晏然於臺次乎引嫌以退雖緣生疎有違臺體請正言張至冕遞差上曰依啓出擧條上曰司謁令攸司科治事出榻敎鍾秀等曰伏未審夜間聖體若何上曰一樣矣鍾秀等曰王大妃殿氣候若何上曰感氣尙未快復悶迫不可言矣鍾秀曰閭閻間近多有此症而久未復常不勝焦迫矣惠慶宮氣候若何上曰一樣矣鍾秀曰今日朝講時講官之詣閤已久而因特進官一員之未備不免遲滯致勤下敎特進官之互相推諉不卽來待事極未妥有關國體特進官抄啓人中耆臣與衆所共知公故實病外不卽來待人傡從重推考何如上曰依爲之出擧條上曰今日懸頉特進官一傡從重推考事出榻敎集斗曰朝講筵體至爲謹嚴而正言兪漢㝢筵退之際所講冊子挾持出去不可無警推考何如上曰依爲之出擧條漢㝢曰臣知識言議何嘗一毫近似於耳目重任而初登講席瘡疣百出聖度天大罰止開備臣滿心慙悚無地自容又其退出之際不循座次挾冊之時不能如法至有承宣請推之擧以何顔面晏然冒據於臺次乎請命遞斥臣職上曰勿辭亦勿退待因敎漢㝢曰爾以大家之人與他臺有別君德時政無非可言之事勿爲他臺循例之事可也命退諸臣以次退出